# vedānta-syamantakaḥ

### śrīmad-rādhā-dāmodara-vipra-viracitaḥ

(1)

### prathamaḥ kiraṇaḥ

## pramāṇa-nirṇayaḥ

sanātanaṁ rūpam ihopadarśayann

ānanda-sindhuṁ paritaḥ pravardhayan |

antas-tamaḥ-stoma-haraḥ sarājatāṁ

caitanya-rūpo vidhur adbhutodayaḥ ||1||

pramāṇair vinā prameya-siddhir nety atas tāni tāvan nirūpyante | tatra pratyakṣam ekaṁ cārvākaḥ | anumānaṁ ca vaiśeṣikaḥ | śabdaṁ ca kapila-patañjalī | upamānaṁ ca gautamaḥ | arthāpatty-anupalabdhī ca mīmāṁsakaḥ | aitihya-sambhavau ca paurāṇikaḥ | iti tat tan nirṇayeṣu paśyāmaḥ | tad itthaṁ pratyakṣānumāna-śabdopamānārthāpatty-anupalabdhi-sambhavaitihyāny aṣṭau pramāṇāni bhavanti ||2||

teṣv artha-sannikṛṣṭam indriyaṁ **pratyakṣam |** ghaṭam ahaṁ cakṣuṣā paśyāmīty ādau |

anumiti-karaṇam a**numānam |** girir vahnimān dhūmād ity ādau | agny-ādi-jñānam anumitiḥ | tat-karaṇaṁ dhūmādi-jñānam |

āpta-vākyaṁ **śabdaḥ**, yathā nadī-tīre pañca-vṛkṣāḥ santi | yathā cāgniṣṭomena svarga-kāmoyajetety ādi |

upamiti-karaṇam u**pamānam |** go-sadṛśo gavaya ity ādau | saṁjñā-saṁjñi-sambandha-jñānam upamitiḥ | tat-karaṇaṁ sādṛśya-jñānam |

anupapadyamānārtha-darśanenopapādakārthāntara-kalpanam a**rthāpattiḥ** | pīno devadatto divā na bhuṅkte ity ādau | iha divābhuñjānasya pīnatvam anupapannaṁ tat tasya naktaṁ bhojitvaṁ gamayati |

ghaṭādy-anupalabdhyā ghaṭādy-abhāvo niścito’**nupalabdhis** tūpalabdher abhāva ity abhāvena pramāṇena ghaṭādy-abhāvo gṛhyate |

śate daśakaṁ sambhavatīti buddhau sambhāvanaṁ **sambhavaḥ** |

ajñāta-vaktṛkatāgata-pāramparya-prasiddham a**itihyam**, yatheha baṭe yakṣo nivasatīty ādau |

aṅguly-uttolanato ghaṭa-daśakādi-jñānakarī ceṣṭāpi kaiścana mānam iṣyate | evaṁ pramāṇa-vādino vividhā ||3||

teṣu pratyakṣa-mātra-vādinā cārvākenāpratipannaḥ sandigdho viparyasto vā pumānn aśakyo vyutpādayitum | na cārvāg-dṛśā pratyakṣeṇa puṣpāntara-vartino’jñāna-sandeha-viparyayāḥ śakyāṁ pratipattum | na cānavadhṛta-para-gatājñānādir vaktuṁ pravṛtto grāhya-vāk prekṣāvatām ||4||

tasmād anicchatāpi tenānumānam upādeyam eva | ataḥ sa parihasyate—

cārvāka tava cārv-aṅgī jārato vīkṣya garbhiṇīm |

pratyakṣa-mātra-viśvāso ghana-śvāsaṁ kim ujjhasi || iti |

tena ca para-gatān ajñānādīn abhiprāya-bhedād vākya-bhedāl liṅgād anumāya tad-ajñānādi-parihāre pravṛttā grāhya-vāk syād iti ||5||

yat tu śabdopamānayor naiva pṛthak prāmāṇyam iṣyate, anumāne gatārthatvād iti vaiśeṣikaṁ matam ity āhuḥ, tan mandam | graha-ceṣṭādāv anumānāpravṛtteḥ | viśeṣaṁ tūpari vadiṣyāmaḥ | tad eva pratyakṣānumāna-śabdāḥ pramāṇānīti vṛddhā upamānādīnām eṣv antarbhāvāt pṛthak pramāṇatā nety āhur iti ||6||

tathā hi, upamānaṁ khalu yathā gaus tathā gavaya iti vākyaṁ taj-janitā dhīr āgama eva | gavaya śabdo go sadṛśasyābhidhāyīti yaḥ pratyayaḥ o’py anumānam eva | yaḥ śabdo vṛddhair yatrārthe prayujyate so’sati vṛtty-antare tasyābhidhāyī | yathā go-śabdo gotvasya | prayujyate ca go-sadṛśe gavaya-śabda iti tasyaiva so’bhidhāyīti jñānam upamānam eva | yat tu cakṣuḥ sannikṛṣṭasya gavayasya go-sādṛśya-jñānaṁ tat-pratyakṣam eveti nopamānaṁ pṛthak vācyam ||7||

yat tu divābhuñjāne pīnatvaṁ naktaṁ bhuktiṁ vinā nopapadyate, ataḥ pīnatvānyathānupapatti-prasūtārthāpattir eva rātri-bhojane pramāṇam iti tan na | tasyānumāne’ntarbhāvāt | ayaṁ rātrau bhuṅkte divābhuñjānatve sati pīnatvāt | yas tu rātrau na bhuṅkte, na sa divābhuñjānatve sati pīnaḥ | yathā divā-rātrau cābhuñjāno’pīnaḥ | na cāyaṁ tathā, tasmāt tatheti kevala-vyatirekānumāna-gamyam etat ||8||

anupalabdhiś ca na pṛthak pramāṇam | ghaṭādy-abhāvasya cākṣuṣṣatvāt | abhāvaṁ prakāśayad indriyaṁ sva-sambandhābhāva-viśeṣaṇa-mukheneti nāprasaṅgaḥ |

sambhavas tu śata-daśakādy-avagamaḥ | sa cānumānam eva | śatatvaṁ hi daśakādy-avinābhūtaṁ śate daśakādi-sattvam avagamayatīti ||

aitihyaṁ tv anirdiṣṭa-vaktṛkatvena sāṁśayiktatvān na pramāṇam | āpta-vaktṛkatve niścite tu tasyāgamāntarbhāva eveti trīṇy eva pramāṇāni |

pratyakṣaṁ cānumānaṁ ca śāstraṁ ca vividhāgamam |

trayaṁ suviditaṁ kāryaṁ dharma-śuddhim abhīpsatā || iti ||9||

tatra pratyakṣaṁ sthūlam eva sannikṛṣṭaṁ gṛhṇāti | nātidūraṁ na cātisamīpaṁ yathā kham utpatantaṁ pakṣiṇam, yathā ca netrasyāñjanam | manasy anavasthite sthūlam api tatra na gṛhṇāti | yad uktaṁ me mano’nyatra-gataṁ mayā na dṛṣṭam ity ādi | abhibhūtam anudbhūtaṁ ca sampṛktam atisūkṣmaṁ tan na gṛhṇāti | yathā ravi-kiraṇābhibhūtaṁ graha-nakṣatra-maṇḍalam, yathā kṣīre dadhi-bhāvaṁ yathā ca jalāśaye jalada-vimuktān jala-bindūn, yathā pratyakṣaṁ sannikṛṣṭam api paramāṇūn ||10||

kvacid vyabhicarati caitat | māyā-mūrdhāvaloke yajñadattasyaivāya`amūrdhety ādau | yadyapy apratyakṣe’pi vastuni liṅgād anumānaṁ pravartayitum alam, tathāpi tat kvacid vyabhicāra-dṛṣṭaṁ vṛṣṭyā tat-kāle nirvāpita-vahnau ciram adhikpdotvara-dhūmee parvate vahnimān dhūmād ity ādau ||11||

tad evaṁ mukhyayor anayor vyabhicāritvāt, tad anyeṣāṁ tu tad-upajīvināṁ susiddhaṁ tat | āpta-vākya-lakṣaṇaḥ śabdas tu kutrāpi na vyabhicarati, himālaye himaṁ ratnālaye ratnam ity ādi | ravi-kāntād ravi-kara-saṁyoge vahnir uttiṣṭhatīty ādiḥ | na khalu tan-nirapekṣas tad-upamardī tad-avirodhyas tat-sacivas tad-anugrāhī tad-gamya-sādhakatamaś ca dṛṣṭaḥ ||12||

tathā hi daśamas tvam asīty ādau tan-nirapekṣaḥ | sa eva śabdaḥ śrotraṁ praviśann eva daśamo’ham asmīti pramāyās tiraskāriṇaṁ mohaṁ vinivartayatīti tattvaṁ spaṣṭam ||13||

sarva-dṛṣṭe tvayi viṣaṁ nāstīti mantram ity ādau | vahni-taptam aṅgaṁ vahni-tāpena sāmyatīty ādau ca tad-upamardakatvam, sauvarṇambhasitaṁ snigdham ity ādau ekam evauṣadhaṁ tri-doṣa-ghnam ity ādau ca sva-pratipāditetābhyām avirodhatvaṁ ca agnir himasya bheṣajam ity ādau, hīraka-guṇa-viśeṣam adṛṣṭavadbhiḥ pārthivatvena sarvaṁ pāṣāṇādi-dravyaṁ loha-cchedyam ity anumātuṁ śakyam | na tu śruta-tādṛśa-guṇakaṁ hīrakaṁ tac-chedyam ity ādau ca yathā-śaktitābhyāṁ sācivya-karaṇam | dṛṣṭa-cara-māyā-mūrdhnaḥ puṁso bhrāntyāpy aviśvaste sa evāyam ity ākāśavāṇyādau, loha-cchedyaṁ pāṣāṇādau, are śītārtāḥ pānthāmāsmin vahniṁ sambhāvayata dṛṣṭam asmābhir atrāsau vṛṣṭyādhunāiva nirvāṇaḥ kintv asmin dhūmodgāriṇi girāv asāv astīti | tenaiva te baddha-mūle pratīte tac-chaktya-gamye sādhakatamatvaṁ ca grahāṇāṁ rāśi-saṁcāre sūryoparāgādau ca ||14||

tad evaṁ sarvataḥ śreṣṭhe śabdasya sthite tattva-nirṇāyakas tu śruti-lakṣaṇa eva, ta tv ārṣa-lakṣaṇo’pi nāvedavin manute taṁ bṛhantam aupaniṣadaṁ puruṣaṁ pṛcchāmi ity ādi śrutibhyaḥ | ṛṣīṇāṁ mitho vivāda-darśanena tad-vākyānāṁ tan-nirṇāyakatvāsambhavāt | nityaḥ śruti-śabdaḥ | vācāvirūpanityeti śravaṇāt |

anādi-nidhanānityāvāg utsṛṣṭā svayaṁbhuvā |

ādau vedamayī vidyā yataḥ sarvāḥ pravṛttayaḥ || ity ādi smaraṇāc ca |

bhramādi-doṣa-viśiṣṭa-jīva-kartṛkatva-virahāt nirdoṣaś ca sa eva bhavati ||15||

iti vedānta-syamantake pramāṇa-nirṇayaḥ prathamaḥ kiraṇaḥ

—o)0(o—

(2)

### dvitīyaḥ kiraṇaḥ

## prameya-nirṇayaḥ

atha prameyāṇi nirṇīyante | tāni ca pañcadhā – īśvara-jīva-prakṛti-kāla-karma-bhedāt | tatra vibhuḥ | vijñānānandaḥ sārvajñādi-guṇavān puruṣottama īśvaraḥ | vijñānam ānandaṁ brahma [bṛ.ā.u. 3.9.28] | satyaṁ jñānam anantaṁ brahma [tai.u. 2.1.3] | yaḥ sarvajñaḥ sarvavit satya-kāmaḥ satya-saṅkalpaḥ sa uttamaḥ puruṣaḥ [mu.u. 1.1.9, 2.2.7] ity ādi śravaṇāt |

sa ca sarveṣāṁ svāmī jani-vināśa-śūnyaḥ |

tam īśvarāṇāṁ paramaṁ maheśvaraṁ

taṁ devatānāṁ paramaṁ ca daivatam |

patiṁ patīnāṁ paramaṁ parastād

vidāma-devaṁ bhuvaneśam īḍyam || [śve.u. 6.7] iti |

sa kāraṇānāṁ kāraṇādhipādhipo

na cāsya kaścij janitā na cādhipaḥ || [śve.u. 6.9] iti ca śravaṇāt |

tasyaivambhūtasya kvacit janmatva-hīna-svarūpa-svabhāvasyāvirbhāva-mātraṁ bodhyam | ajāyamāno bahudhā vijāyate iti śruteḥ |

ajo’pi sann avyayātmā bhūtānām īśvaro’pi san |

prakṛtiṁ svām adhiṣṭhāya saṁbhavāmy ātma-māyayā || [gītā 4.6] iti smṛteś ca |

ataeva ihāsya vijñānān muktir ity uktam |

janma karma ca me divyam evaṁ yo vetti tattvataḥ |

tyaktvā dehaṁ punar janma naiti mām eti so’rjuna || [gītā 4.9] iti ||2||

nanu brahma-rudrādayo’pi lokeśvarāḥ kathyante | satyam | bhavantu te īśvarāḥ sāmarthya-yogāt | pāramaiśvaryaṁ tu harer eva tam īśvarāṇām ity ādi śruteḥ | tataś ca rāja-sevakeṣv api rājatvavat teṣv adhīśvaratva-tad-guṇāṁśa-yogād bhāktaṁ sidhyati |

brahmādayo hi harer utpannāḥ śrūyante śrī-nārāyaṇopaniṣadi | atha puruṣo ha vai nārāyaṇo akāmayata prajāḥ sṛjeyety ārabhya nārāyaṇān brahmā jāyate | nārāyaṇād rudro jāyate nārāyaṇāt prajāpatiḥ prajāyate | nārāyaṇād indro jāyate | nārāyaṇād aṣṭau vasavo jāyante | nārāyaṇād ekādaśa rudrā jāyante | nārāyaṇād dvādaśādityā jāyante ity ādinā |

mahopaniṣadi (1) ca— eko ha vai nārāyaṇa āsīn na brahmā neśāna ity ārabhya tasya dhyānāntaḥ-sthasya lalāṭāt try-akṣaḥ śūlapāṇiḥ puruṣo’jāyata | bibhrac-chriyaṁ yaśaḥ satyaṁ brahmacaryaṁ tapo vairāgyam ity ādi | tatra brahmā caturmukho jāta ity ādi ca śrūyate |

nārāyaṇa-śabdaḥ khalu śrīpater eva saṁjñā pūrva-padāt saṁjñāyām aga iti tasyām eva ṇatva-vidhānāt ||4||

śrī-viṣṇu-purāṇe ca—

yasya prasādād aham acyutasya

bhūtaḥ prajā-sṛṣṭi-karo’ntakārī |

krodhāc ca rudraḥ sthiti-hetu-bhūto

yasmāc ca madhye puruṣaḥ parastāt || [vi.pu. 4.1.85] ity ādi |

mokṣa-dharme ca—

prajāpatiṁ ca rudraṁ cāpy aham eva sṛjāmi vai |

tau hi māṁ na vijānito mama māyā-vimohitau || iti |

chandogās tu rudraṁ vidhi-putraṁ paṭhanti—virūpākṣāya dhātraṁśāya viśvadevāya sahasrākṣāya brahmaṇaḥ putrāya jyeṣṭhāyāmoghāya karmādhipataye iti |

śatapathe ca—aṣṭa-mūrtaṁ brāhmaṇa saṁvatsarāt kumāro’jāyata | kumāro arodīt | taṁ prajāpatir abravīt | kumāra kiṁ rodiṣi ? yac ca mama tapaso jāto’sīti so’bravīt anapahata-pāpmāham asmi hanta nāmāni me dehi ity ādinā |

śrī-vārāhe ca—

nārāyaṇaḥ paro devas tasmāj jātaś caturmukhaḥ |

tasmād rudro bhaved devaḥ sa ca sarvajñatāṁ gataḥ || iti |

tad idaṁ ca kalpa-bhedāt saṅgamanīyam ||5||

nanu maheśādi-samākhyayā rudra-pāratamyaṁ mantavyam ? maivam | tasyā mahendrādi-samākhyāvad vaiphalyāt | indra-samākhyaiva śakrasya at sādhayet | idi pāramaiśvarye iti dhātu-pāṭhāt | kiṁ punar mahattva-viśeṣitāsau, tasyānīśvaratvaṁ sarvābhyupagatam | aiśvaryaṁ ca karmāyatvaṁ śatamakha-samākhyāvagamyate | evaṁ mahādeva-samākhyāpi devarāja-samākhyāvad bodhyā | tathā ca prabala-prāṇa-bādhāt sā sā ca niṣphalaiva mahā-vṛkṣa-samākhyāvad bhavet ||6||

vividha-rudrayor yajña-puruṣārādhanāl lokādhikāritvaṁ bhārate smaryate |

yuga-koṭi-sahasrāṇ viṣṇum ārādhya padmabhūḥ |

punas trailokya-dhātṛtvaṁ prāptavān iti śuśruma || iti |

mayā sṛṣṭaḥ purā brahmāmad yajñam ayajat svayam |

tatas tasya varān prīto dadāv aham anuttamān ||

mat-putratvaṁ ca kalpādau lokādhyakṣatvam eva ca || iti |

yudhiṣṭhira-śokāpanodane ca—

viśva-rūpo mahā-devaḥ sarva-medhe mahā-kratau |

juhāva sarva-bhūtāni svayam ātmānam ātmanā || iti |

mahādeve sarva-medhe mahātmāhuvātmānaṁ devadevo babhūva | viśvān lokān vyāpya viṣṭabhya kīrtyā virājate dyutimān kṛttivāsā iti ||7||

paśupatitvaṁ ca rudrasya varāyatvaṁ śrutir āha—so’bravīd varaṁ vṛṇīṣva | aham eva paśūnām adhipatir asānīti tasmād rudraḥ paśūnām adhipatir iti ||8||

vedāpahārāpad-rakṣā ca vidher hari-kartṛkā iti pādme paṭhyate | vidhi-vadha-pāpād rudro hariṇā mocia iti smaryate, mātsye rudroktiḥ—

tataḥ krodha-parītena saṁrakta-nayanena ca |

vāmāṅguṣṭhaḥ nakhāgreṇa chinnaṁ tasya śiro mayā || iti |

brahmoktiś ca—

yasmād anaparādhasya śiraś chinnaṁ tvayā mama |

tasmāc chāpa-samāyuktaḥ kapālītvaṁ bhaviṣyasi || iti |

rudroktic ca—

brahmahā kupito bhūtvā caran tīrthāni bhūtale |

tato’haṁ gatavān devi himavantaṁ śiloccayam ||

tatra nārāyaṇaḥ śrīmān mayā bhiṣāṁprayācitaḥ |

tatas tena svakaṁ pārśvaṁ nakhāgreṇa vidāritam ||

mahatyaḥ sṛgvatī dhārās tasya pārśve viniḥsṛtā |

viṣṇu-prasādāt suśroṇi kapālaṁ tat sahasradhā |

phuṭitaṁ bahudhāyātaṁ svapna-labdha-dhanaṁ yathā || iti |

durjaya-tripura-hetukāpan-nistāro hari-hetukaḥ smaryate bhārate |

viṣṇur ātmā bhagavato bhavasyāmita-tejasaḥ |

tasmād dhanur jyā saṁsparśaṁ sa visehe maheśvaraḥ ||

viṣṇu-dharme ca—

tripuraṁ jaghnuṣaḥ pūrvaṁ brahmaṇā viṣṇu-pañjaram |

śaṅkarasya kuru-śreṣṭha rakṣaṇāya nirūpitam || iti |

jṛmbhaṇāstreṇa bāṇa-yuddhāpatito rakṣitaḥ smaryate vaiṣṇave—

jṛmbhaṇāstreṇa govindo jṛmbhayāmāsa śaṅkaram |  
tataḥ praṇeśur daiteyāḥ pramathāś ca samantataḥ ||  
jṛmbhābhibhūtaś ca haro rathopastham upāviśat |  
na śaśāka tadā yoddhuṁ kṛṣṇenākliṣṭa-karmaṇā || [vi.pu 5.33.24-25]

śrī-rāmāyaṇe paraśurāmoktiḥ—

huṅkāreṇa mahādevaḥ stambhito'tha trilocanaḥ |

jṛmbhitaṁ tad-dhanur dṛṣṭvā śaivaṁ viṣṇu-parākramaiḥ |

adhikaṁ menire viṣṇuṁ devāḥ sarṣi-gaṇās tadā || [rā. 1.74.17,19]

nara-sakhena nārāyaṇena saha yudhyamānas tena sañjihīrṣito brahmaṇā prabodhitaḥ prapattyā tena saṁrakṣitaḥ smaryate bhārate,

prasādayāmāsa bhavo devaṁ nārāyaṇaṁ prabhum |

śaraṇaṁ ca jagāmādyaṁ vareṇyaṁ varadaṁ harim || [ma.bhā. 12.330.62] ity ādinā |

kāla-kūṭa-nistāraś ca tat-kīrtanād iti smaryate |

acyutānanta govinda mantram ānuṣṭubh param |

oṁ namaḥ sampuṭīkṛtya japan viṣadharo haraḥ || iti ||11||

sarveśvarād anye tu sarve brahmādayaḥ pralaye vinaśyantīti mantavyam | eko ha vai nārāyaṇa āsīd ity ādi śravaṇāt,

brahmādiṣu pralīneṣu naṣṭe loke carācare |

ābhūt samplave prāpte pralīne prakṛtau mahān ||

ekas tiṣṭhati sarvātmā sa tu nārāyaṇaḥ prabhuḥ || iti bhāratāt |

brahmā-śambhus tathaivārkaś candramāś ca śatakratuḥ |

evam ādyās tathaivānye yuktā vaiṣṇava-tejasā |

jagat kāryāvasāne tu viyujyante ca tejasā |

vitejasaś ca te sarve pañcatvam upayānti vai || iti viṣṇu-dharmāt ||12||

prakṛtir yā mayākhyātā vyaktāvyakta-svarūpiṇī |

puruṣaś cāpy ubhāv etau līyete paramātma ni |

paramātmā ca sarveṣām ādhāraḥ puruṣaḥ paraḥ ||

sa viṣṇu-nāmā vedeṣu vedānteṣu ca gīyate || iti vaiṣṇavavāc ca |

naṣṭe loke dvi-parārdhāvasāne

mahā-bhūteṣv ādi-bhūtaṁ gateṣu |

vyakte’vyaktaṁ kāla-vegena yāte

bhavān ekaḥ śiṣyate’śeṣa-saṁjñaḥ || [bhā.pu. 10.3.25] iti bhāgavatāc ca |

tathā ca hari-hetukotpatty-ādibhir vidhy-ādīnām anīśatvaṁ nirbādhaṁ siddham | ata eva tad-bhaktis tair anuṣṭhīyate ||13||

athāpi yat-pāda-nakhāvasṛṣṭaṁ

jagad viriñcopahṛtārhaṇāmbhaḥ |

seśaṁ punāty anyatamo mukundāt

ko nāma loke bhagavat-padārthaḥ || [bhā.pu. 1.18. 21] iti |

yac-chauca-niḥsṛta-sarit-pravarodakena

tīrthena mūrdhny adhikṛtena śivaḥ śivo’bhūt [bhā.pu. 3.28.22] iti bhāgavatāt |

ekaḥ prasārayet pādāv anyaṁ prakṣālayen mudā |

paras tu śirasā dhatte teṣu ko’bhyadhko vada || iti purāṇāntarāc ca ||

brahmādayaḥ surāḥ sarve viṣṇum ārādhya te purā |

svaṁ svaṁ padam anuprāptāḥ keśavasya prasādataḥ || iti nārasiṁhāc ca |

te devāḥ ṛṣayaś caiva nānā-tanum āśritāḥ |

bhaktyā sampūjayanty enaṁ gatiṁ caiṣāṁ dadāti saḥ || iti nārāyaṇīyāc ca ||

yat tu bhavāṅga-patitaṁ toyaṁ pavitram iti paspṛśur iti śivāṅga-sparśād gāṅgāmbahsaḥ pāvitryaṁ manyante, tan mandam, ukta-vākyebhyaḥ | tena śirasā dhṛtatvāt pavitram idam iti vijñāya paspṛśur iti tad-arthāc ca | harasya gātra-saṁsparśāt pavitratvam upāgatety atrāpi tasya pāvitryaṁ śuddhi-pradatvaṁ prāptam ity arthaḥ ||14||

yat tu sāmba-lābhāya hare rudrārādhanam, pārtha-vijayāya tat-stavanaṁ ca bhārate smaryate, tat tu nārada-bāhyārādhanaval līlā-rūpam eva bodhyam |

yat tu droṇa-parvānte śatarudrīyārthaṁ rudraṁ vyācakṣāṇo vyāsas tasya parama-kāraṇatvaṁ prāha, tat khalu tad-antaryāmi-paratayā jñeyam, para-brahma-dvayābhāvāt tad-dvayasyāniṣṭatvāc ca ||15||

tad itthaṁ hareḥ pāratamye siddhe, keṣuci purāṇeṣu vidhy-ādīnāṁ pāratamyaṁ niśamya na bhramitavyam | teṣāṁ rājasa-tāmasatvena heyatvāt | yad uktaṁ mātsye—

saṅkīrṇās tāmasāś caiva rājasāḥ sāttvikās tathā |

kalpāś caturvidhāḥ proktā brahmaṇo divasā hi te ||

yasmin kalpe tu yat proktaṁ purāṇaṁ brahmaṇā purā |

yasya tasya tu māhātmyaṁ tat-tat-kalpe vidhīyate ||

agneḥ śivasya māhātmyaṁ tāmaseṣu prakīrtyate |

rājaseṣu ca māhātmyam adhikaṁ brahmaṇo viduḥ ||

saṅkīrṇeṣu sarasvatyāḥ pitṝṇāṁ ca nigadyate |

sāttvikeṣu ca kalpeṣu māhātmyam adhikaṁ hareḥ |

teṣv eva yoga-saṁsiddhā gamiṣyanti parāṁ gatim || iti ||16||

kaurme ca—

asaṅkhyātās sthitātmikāalpā brahmā-viṣṇu-śivātmikā |

kathitā hi purāṇeṣu munibhiḥ kāla-cintakaiḥ ||

sāttvikeṣu tu kalpeṣu māhātmyam adhikaṁ hareḥ |

tāmaseṣu śivasyoktaṁ rājaseṣu prajāpateḥ || iti |

veda-virodhi-smṛtīnāṁ heyatvaṁ manur āha—

yā veda-bāhyāḥ smṛtayo yāś ca kāś ca kudṛṣṭayaḥ |

sarvās tā niṣphalāḥ pretya tamo-niṣṭhā hi tāḥ smṛtāḥ || [manu 12.95]

tad evaṁ sāttvikānām eva purāṇādīnāṁ pramā-janakatvād upādeyatvaṁ tad anyeṣāṁ tu viparyāsakaratvād eva heyatvaṁ suvyaktam iti na tia bhramitavyaṁ sudhiyeti ||17||

tasya hares tisraḥ śaktayaḥ santi parākhyā kṣetrajñākhyā māyākhyā ceti |

parāsya śaktir vividhaiva śrūyate

svābhāvikī jñāna-bala-kriyā ca || [śve.u. 6.8]

pradhāna-kṣerajña-patir guṇeśaḥ

saṁsāra-bandha-sthiti-mokṣa-hetuḥ || iti śruteḥ |

viṣṇu-śaktiḥ parā proktā kṣetra-jñākhyā tathāparā |

avidyā-karma-saṁjñānyā tṛtīyā śaktir iṣyate || [vi.pu. 6.7.61] iti viṣṇu-purāṇāc ca ||18||

sa ca parākhya-śakti-mad-rūpeṇa jagan-nimittam, kṣetrajñādi śaktimad-rūpeṇa tu tad-upādānaṁ ca bhavati, tad ātmānaṁ svayam akurutety ādi śravaṇāt ||19||

sa ca deha-dehi-bheda-śūnyo harir ātma-mūrtir bodhyaḥ |

sat-puṇḍarīka-nayanaṁ meghābhaṁ vaidyutāmbaram |

dvi-bhujaṁ jñāna-mudrāḍhyaṁ vana-mālinam īśvaram || [go.tā.u. 1.9]

sākṣāt-prakṛti-paro yo’yam ātmā gopālaḥ | [go.tā.u. 2.23]

tam ekaṁ govindaṁ sac-cid-ānanda-vigrahaṁ [go.tā.u. 1.33] iti śruteḥ ||20||

tasya guṇāś ca jñānānandādayo’nantās tato nātiricyante | ekadhaivānudraṣṭavyam, nha nānāsti kiñcana ity ādi śravaṇāt | tathāpi viśeṣa-balād tad-bhed-vyavahāro bhavati ||21||

viśeṣaś ca bheda-pratinidhir bhedābhāve’pi tat-kāryaṁ pratyāyayan dṛṣṭaḥ, sat tāmasī bhedo bhinnaḥ kālaḥ sarvadāstīty ādau tam antarā viśeṣaṇa-viśeṣya-bhāvādikaṁ na sambhavet ||22||

na ca sattā satīty-ādi-dhīr bhramaḥ | san ghaṭa ity ādivad abādhāt | na cāropaḥ siṁho māṇavako nety ādivat | sattā satī neti kadāpy avyavahārāt | na ca sattādeḥ, sattādy-antarābhāve’pi svabhāvād eva satīty-ādi-vyavahāraḥ | tasyaiveha tac-chabdenokteḥ tasmān nirbhede’pi harau bheda-pratinidhiḥ so’bhyupeyaḥ ||23||

yathodakaṁ durge vṛṣṭaṁ parvateṣu vidhāvati | evaṁ dharmān pṛthak paśyaṁs tānevānuvidhāvatīti kaṭa-śruteḥ, atra hi brahma-dharmān uktvā tad-bhedo niṣiddhaḥ | nahi bheda-sadṛśe tasminn asati dharma-dharmi-bahutve bhāṣituṁ yukte, na ca dharmo nityo’nuvādaḥ śrutito’nyena teṣām aprāpteḥ ||24||

nirviśeṣa-vādināpi śodhitāt tvaṁ padārthād vākyārthasyaikyasya bhedo nābhimato bhedābhedau vā | tathā sati tasya mithyātvādy-āpatteḥ ||25||

tatra viśeṣo na cet, sva-prakāśa-cid-bhāne’py aikyasyābhānas tad-bhānasya bheda-bhramāvirodhitve’py aikya-bhānasya tad-virodhitvaṁ cety ādi bheda-kāryaṁ tasya kathaṁ syāt ? tasmāt avaśyam evābhyupeyo viśeṣaḥ ||26||

sa ca vastv-abhinnaḥ, sva-nirvāhakaś ceti nānāvasthā, tasya tādṛktvam a dharmi-grāhaka-pramāṇa-siddhaṁ bodhyam ||27||

sa ca paramātmā harir asmad-artho bodhyaḥ | aham ātmā guḍākeśa ity ādiṣv ātmāham arthayor abhedena smaraṇāt | so’kāmayata bahu syāṁ prajayeya ity ādi śrutau | pradhānam ahavahaṁkārādi-sṛṣṭeḥ prāg eva tat sattva-pratyayāt prākṛtatvaṁ tasya parāstam |

aham evāsam evāgre nānyad yat sad-asat param |

paścād ahaṁ yad etac ca yo’vaśiṣyeta so’smy aham || [bhā.pu. 2.9.32]

iti smṛtau cāvadhṛtyā ca śuddhātmano’smad-arthatvam uktam, ato’nte’pi sthiti-vāk yujyate ||28||

ata eva prapanna-māyā-nirāsakatā mukta-prāpyatā ca tasyoktā mām eva ye prapadyante māyām etāṁ taranti te, tato me tattvato jñātvā viśate tad anantaram ity ādau | tasmād aham-arthaḥ paramātmā viśuddhaś ca sa eva kartā bhoktā ca bodhyaḥ | sa viśva-kṛd viśva-vidād ātma-yoniḥ, eṣa devo viśvakarmā mahātmā | so’śnute sarvān kāmān saha brahmaṇā vipaścitā iti śruteḥ |

patraṁ puṣpaṁ phalaṁ toyaṁ yo me bhaktyā prayacchati |

tad ahaṁ bhakty-upahṛtam aśnāmi prayatātmanaḥ || [gītā 9.26] iti smṛteś ca |

bhaktyā prayacchatīty ukter bhaktecchayaiva tasya pūrṇasyāpi bubhukṣādayo’bhimataḥ tasya tādṛśatvaṁ ca, svecchāmayasya iti brahmoktiḥ ||29||

sa ca puruṣottamaḥ kvacid dvibhujaḥ kvacic caturbhujaḥ kvacid aṣṭabhujaś ca paṭhyate | tatra dvibhujo yathātharva-mūrdhni sat-puṇḍarīka-nayanam ity ādi |

prakṛtyā sa hi śyāmaḥ pīta-vāsā jaṭādharaḥ |

dvibhujaḥ kuṇḍalī ratna-mālī dhīro dhanurdharaḥ || iti |

taittirīyake ca—daśa-hastāṅgulayo daśa-padyā dvāv ūrū dvāv bāhū ātmaiva pañca-viṁśaka iti ||

rahasyāmnāye ca—pāṇibhyāṁ śiryaṁ saṁvahati ity ādinā |

śrī-sātvate ca—

nādāvasāne gagane devo’nantaḥ sanātanaḥ |

śāntaḥ saṁvit-svarūpas tu bhaktānugraha-kāmyayā ||

anaupamyena vapuṣā hy amūrto mūrtatāṁ gataḥ |

viśvam āpyāyayan kāntyā pūrṇendv-ayuta-tulyayā ||

varadābhayadenaiva śaṅkha-cakrāṅkitena ca |

trailokya-dhṛti-dakṣeṇa yukta-pāṇi-dvayena saḥ ||

saṅkarṣaṇa-saṁhitāyāṁ ca—

puruṣottamasya devasya viśuddha-sphaṭikā-tviṣaḥ |

sama-pādasya tasyaiva hy eka-vaktrasya saṁsthitiḥ |

varadābhaya-hastau dvāv apavṛttākhya-karmaṇaḥ || iti ||30||

caturbhujo, yathā viṣvaksena-saṁhitāyāṁ—

aprākṛta-tanur devo nityākṛti-dharo yuvā |

nityātīto jagad-dhātā nityair muktaiś ca sevitaḥ ||

baddhāñjali-puṭair hṛṣṭair nirmalair nirupadravaiḥ |

caturbhujaḥ śyāmalāṅgaḥ śrī-bhū-līlābhir anvitaḥ ||

vimalair bhūṣaṇair nityair bhūṣito nitya-vigrahaiḥ |

pañcāyudhaiḥ sevyamānaḥ śaṅkha-cakra-dharo hariḥ || iti |

śrī-daśame ca—

tam adbhutaṁ bālakam ambujekṣaṇaṁ

catur-bhujaṁ śaṅkha-gadādy-udāyudham |

śrīvatsa-lakṣmaṁ gala-śobhi-kaustubhaṁ

pītāmbaraṁ sāndra-payoda-saubhagam || [bhā.pu. 10.3.9] iti |

śrī-gītāsu ca—

tenaiva rūpeṇa catur-bhujena

sahasra-bāho bhava viśva-mūrte || [gītā 11.46] iti |

aṣṭa-bhujo yathā caturthe—

pīnāyatāṣṭa-bhuja-maṇḍala-madhya-lakṣmyā

spardhac-chriyā parivṛto vana-mālayādyaḥ |

barhiṣmataḥ puruṣa āha sutān prapannān

parjanya-nāda-rutayā sa-ghṛṇāvalokaḥ || [bhā.pu. 4.30.7] iti |

ānandākhya-saṁhitāyāṁ tu rūpa-trayam uktam—

sthūlam aṣṭa-bhujaṁ proktaṁ sūkṣmaṁ caiva caturbhujam |

parantu dvibhujaṁ proktaṁ tasmād etat trayaṁ yajet ||31||

etāni rūpāṇi bhagavati vaidūrya-maṇivad yugapan nityāvirbhūtāni vibhānti | teṣu cārutvādhikyāt kṛtsna-guṇa-vyakteś ca dvibhujasya paratvam uktam, na tu vastv-anyatvam asti, neha nānāsti kiñcana ity ādi vacanāt ||

yat tu manyante parama-vyomni nityoditaṁ ca caturbhujaṁ rūpaṁ param, dvibhujadi-rūpaṁ tu śāntoditam aparam iti, tat khalv avicāritābhidhānam eva |

sarve nityāḥ śāśvatāś ca dehās tasya parātmanaḥ |

hānopādāna-rahitā naiva prakṛtijāḥ kvacit ||

paramānanda-sandohā jñāna-mātrāś ca sarvataḥ |

sarve sarva-guṇaiḥ pūrṇāḥ sarva-doṣa-vivarjitāḥ || iti mahā-varāhokti-vyākopāt ||

paraṁ tu dvibhujam iti kaṇṭhokti-virodhān māyika-siddhānta-sparśāpatteś ca | bheda-hīneṣv eva teṣu rūpeṣv aṁśitvāṁśatvādikaṁ śakti-vyakti-tāratamya-sa-vyapekṣyam āhuḥ | yad uktaṁ vṛddhaiḥ—śakter vyaktis tathāvyaktis tāratamasya kāraṇam iti ||32||

sa ca puruṣottamaḥ śrīpatir bodhyaḥ | śrīś ca lakṣmīś ca patnyāv iti yajuḥ-śruteḥ | kamalā-pataye namaḥ [go.tā.u. 1.36], ramā-mānasa-haṁsāya govindāya namo namaḥ [go.tā.u. 1.37], ramā-dhavāya rāmāya ity artharvaṇa-śrutiś ca | pūrvatra śrīr gī-devī, lakṣmīs tu ramā-devīti vyākhyātāraḥ |

nanu, neha nānāsti kiñcana ity ādi śravaṇān na brahmaṇi kaścil lakṣmy-ādi-rūpo viśeṣaḥ śakyo mantum, kintv aṅgīkṛtaś cāyaṁ viśuddha-sattva-mūrtikaṁ tat-tādṛśyaiva-lakṣmyā girā ca yujyete iti ced bhrāntam etat vahny-uṣṇateva svarūpābhinnāparākhyā śaktir brahmaṇy asti, parāsya ity ādi śruteḥ | saiva tasya lakṣmīr gī-devī ceti svīkāryam |

procyate parameśo yo yaḥ śuddho’py upacārataḥ |

prasīdatu sa no viṣṇur ātmā yaḥ sarva-dehinām || [vi.pu. 1.9.46] iti śrī-vaiṣṇavāt |

aparaṁ tv akṣaraṁ yā sā prakṛtir jaḍa-rūpiṇī |

śrīḥ parā prakṛtiḥ proktā cetanā viṣṇu-saṁśrayā || iti skāndāc ca ||

sarasvatīṁ namasyāmi cetanāṁ hṛdi saṁsthitām |

keśavasya priyāṁ devīṁ śuklāṁ kṣema-pradāṁ nityām || iti skānde gī-stotrāc ca |

itthaṁ ca pūrva-pakṣo nirastaḥ ||33||

nanu, neha nānāsti kiñcana iti nirviśeṣatvam uktam, maivam | iha yadāsti tan nānā na kintu svarūpānubandhyaiveti viśeṣa-pratyayāt śrīś ca te lakṣmīś cety ādi prāmāṇyāc ca | lakṣmyā eva rūpāntaraṁ gīr-devīti mantavyam | sandhyā rātriḥ prabhā bhūtir medhā śraddhā sarasvatī [vi.pu. 1.9.119] iti śrī-vaiṣṇave tasyā viśeṣaṇāt |

kiṁ ca—

hlādinī sandhinī saṁvit tvayy ekā sarva-saṁśraye |

hlāda-tāpa-karī miśrā tvayi no guṇa-varjite || [vi.pu. 1.12.69] iti |

tatraiva trivṛt-parā kīrtyate | tatra saṁvit-pradhānā vṛttiḥ gīr-devī | hlāda-pradhānā tu lakṣmīḥ | anayoḥ pūrvānuttarānuguṇair bodhyā saṁvidaḥ sukhānudhāvana-prasiddheḥ ||34||

lakṣmyā bhagavad-abhedād eva tadvat tasyā vyāptiś ca tatraiva smaryate—

nityaiva sā jagan-mātā viṣṇoḥ śrīr anapāyinī |

yathā sarva-gato viṣṇus tathaiveyaṁ dvijottama || [vi.pu. 1.8.17] iti |

tato bhede tu vyāptir iyam apasiddhānto ghaṭate | itthaṁ cāsyā jīva-koṭitvaṁ nirastam | eṣā lakṣmīr harivad ananta-guṇā tatraivoktā |

na te varṇayituṁ śaktā guṇān jihvāpi vedhasaḥ |

prasīda devi padmākṣi māsmāṁs tyākṣīḥ kadācana || [vi.pu. 1.9.133] iti ||35||

te ca guṇā mukti-dātṛtva-hari-vaśīkāritvāayaḥ katicit tatraiva paṭhitāḥ |

ātma-vidyā ca devi tvaṁ vimukti-phala-dāyinī ||

ānvīkṣikī trayī vārtā daṇḍa-nītis tvam eva ca |

saumyāsaumyair jagad-rūpais tvayaitad devi pūritam ||

kā tv anyā tvām ṛte devi sarva-yajña-mayaṁ vapuḥ |

adhyāste deva-devasya yogi-cintyaṁ gadābhṛtaḥ ||

tvayā devi parityaktaṁ sakalaṁ bhuvana-trayam |

vinaṣṭa-prāyam abhavat tvayedānīṁ samedhitam ||

dārāḥ putrās tathāgāraṁ suhṛd-dhānya-dhanādikam |

bhavaty etan mahā-bhāge nityaṁ tvad-vīkṣaṇān nṛṇām ||

śarīrārogyam aiśvaryam ari-pakṣa-kṣayaḥ sukham |

devi tvad-dṛṣṭi-dṛṣṭānāṁ puruṣāṇāṁ ca durlabham || [vi.pu. 1.9.120-125]

sattvena satya-śaucābhyāṁ tathā śīlādibhir guṇaiḥ |

tyajyante te narāḥ sadyaḥ santyaktā ye tvayāmale ||

tvayāvalokitāḥ sadyaḥ śīlādyair akhilair guṇaiḥ |

kulaiśvaryaiś ca yujyante puruṣā nirguṇā api ||

sa ślāghyaḥ saguṇī dhanya sakulīnaḥ sa buddhimān |

sa śūraḥ sa ca vikrānto yas tvayā devi vīkṣitaḥ ||

sadyo vaiguṇyam āyānti śīlādyāḥ sakalā guṇāḥ |

parāṅmukhī jagaddhātrī yasya tvaṁ viṣṇu-vallabhe || [vi.pu. 1.9.129-132]

ity ādinā harivad bahu-rūpeyaṁ sarvatra tad-ānurūpyeṇa tam anuyātīti ca tatraivoktaṁ—

devatve deva-deheyaṁ mānuṣatve ca mānuṣī |

viṣṇor dehānurūpāṁ vai karoty eṣātmanas tanum || [vi.pu. 1.9.145] iti ||36||

teṣu sarveṣu lakṣmī-rūpeṣu rādhāyāḥ svayaṁ-lakṣmītvaṁ mantavyam, bhagavad-rūpeṣu kṛṣṇasya svayaṁ-bhagavattvavat | puruṣa-bodhinyām atharvopaniṣadi—gokulākhye mathurā-maṇḍale ity upakramya, dve pārśve candrāvalī rādhā ceti yasyāṁśena lakṣmī-durgādikā śaktir ity abhidhānāt | nirastaṁ sāmyātiśayena rādhasā sva-dhāmani brahmaṇi raṁsyate namaḥ [bhā.pu. 2.4.14] iti bhāgavate śrī-śukokteḥ |

bṛhad-gautamīye ca tan-mantra-kathane—

devī kṛṣṇamayī proktā rādhikā para-devatā |

sarva-lakṣmī-mayī sarva-kāntiḥ sammohinī parā || ity ukteś ca |

ete cāṁśa-kalāḥ puṁsaḥ kṛṣṇas tu bhagavān svayaṁ [bhā.pu. 1.3.28] iti, aṣṭamas tu tayor āsīt svayam eva hariḥ kila [bhā.pu. 9.24.55] iti ca śrī-bhāgavatāt ||37||

iti vedānta-syamantake prameya-nirṇayo dvitīyaḥ kiraṇaḥ

—o)0(o—

(3)

### tṛtīyaḥ kiraṇaḥ

## jīva-tattva-nirṇayaḥ

atha jīvo nirūpyate | tal-lakṣaṇaṁ cāṇu-caitanyam āhuḥ śrutiś ca—eṣo’ṇur ātmā, cetasāveditvayo yasmin prāṇaḥ pañcadhā saṁviveśa,

bālāgra-śata-bhāgasya śatadhā kalpitasya ca |

bhāgo jīvaḥ sa vijñeyaḥ sa cānantyāya kalpate || [śve.u. 5.9] |

nityo nityānāṁ cetanaś cetanānām

eko bahūnāṁ yo vidadhāti kāmān |

taṁ pīṭhagaṁ ye’nubhajanti dhīrās

teṣāṁ siddhiḥ śāśvatī netareṣām || [go.tā.u. 1.20] iti śravaṇāt ||1||

etena bhrāntaṁ brahmaaivaiko jīvaḥ, tad-anye sarve jīvādayas tad avidyayā kalpitāḥ | svapna-draṣṭeva rathādayaḥ ity eka-jīva-vādo nirastaḥ | nitya-cetanatayā bahūnāṁ jīvānāṁ śrutatvāt ||2||

sa ca jīvo nitya-jñāna-guṇakaḥ, avināśī vā are ayam ātmānam anucchitti-dharmā [bṛ.ā.u. 4.5.14] iti, na hi vijñātur vijñāter viparilopo vidyata [bṛ.ā.u. 4.3.30] iti ca śrutiḥ |

aṇor api tasya jñāna-guṇena sarvāṅgeṣu vyāptiḥ, guṇād vālokavat [ve.sū. 2.3.24] iti sūtrāt |

yathā prakāśayaty ekaḥ kṛtsnaṁ lokam imaṁ raviḥ |

kṣetraṁ kṣetrī tathā kṛtsnaṁ prakāśayati bhārata || [gītā 13.33] iti bhagavad-vākyāc ca ||3||

asmad-arthaś ca jīvātmā bodhyo vilīnāhaṅkāryāṁ suṣuptāv aham iti tat-svarūpa-vimarśāt | tathā ca śrutiḥ—sukham aham asvāpsyam, na kiñcid avediṣam iti ||4||

dehādi-vilakṣaṇaś ca ṣaḍ-bhāva-vikāra-śūnyaś ca saḥ |

nātmā vapuḥ pārthivam indriyāṇi

devā hy sur vāyu-jalaṁ hutāśāḥ |

mano’nna-mātraṁ dhiṣaṇā ca sattvam

ahaṅkṛtiḥ khaṁ kṣitir artha-sāmyam || [bhā.pu. 11.28.24] iti |

ātmā jajāna na mariṣyati naidhate’sau

na kṣīyate savana-vid vyabhicāriṇāṁ hi |

sarvatra śaśvad anapāyy upalabdhi-mātraṁ

prāṇo yathendriya-balena vikalpitaṁ sat || [bhā.pu. 11.3.38] iti caikādaśāt ||5||

paramātmāṁśaś ca saḥ | mamaivāṁśo jīva-loke jīva-bhūtaḥ sanātanaḥ [gītā 13.7] iti bhagavad-vākyāt ||6||

kartā bhoktā ca saḥ | vijñānaṁ yajñaṁ tanute karmāṇi tanute’pi ca iti | so’śnute sarvān kāmān iti śravaṇāt | yat tu prakṛtiḥ kartrī, bhoktā tu jīva ity āhus tan mandam, kartṛtva-bhoktṛtvayor eka-niṣṭhatvāt | yad āha vana-parvaṇi somakaṁ yamaḥ—nānyaḥ kartuḥ phalaṁ rājann upabhuṅkte kadācana iti ||7||

nanu kartṛtve duḥkha-sambandhāt | na tatra śrutes tātparyam iti cen, maivam etat | tathā sati darśādiṣv apy atātparyāpatteḥ | līlocchvāsāder akaraṇa eva tat-sambandha-vīkṣaṇāc ceti ||8||

na ca niṣkriyatva-śrutyā kartṛtvaṁ ṁ jīvasya bādhyate | asti bhāti vidi-dhātv-arthānām ātmani sattvena niṣkriyatvāsiddheḥ | dhātv-artho hi kriyety āhuḥ | na ca nirvikāratva-śrutyā tasya tad bādhyate | sattā-bhāna-jñāna-guṇāśrayatve’pi dravyāntaratāpatti-rūpasya vikārasya tatrāprasaṅgāt | yathā saṁyogāśrayatve’pi ākāśe na ko’pi vikāras tathā sthūla-kriyāśrayatve sa nātmanīti draṣṭavyam | suṣuptāv api sukha-jñāna-sākṣitva-rūpaṁ kartṛtvam asīti pāramarthikaṁ jīvasya tat ||9||

tac ceśvarāyāttaṁ bodhyam | eṣa eva sādhu-karma kārayati ity ādi śruteḥ | parāt tu tac chruteḥ iti sūtrāc ca ||10||

sa ca jīvo bhagavad-dāso mantavyaḥ | dāsa-bhūto harer eva nānyasyaiva kadācana iti pādmāt |

nanu sarveṣāṁ jīvānāṁ tad-dāsatve svarūpa-siddhe nirviśeṣe ca sati upadeśāder vaiyarthyam iti cen, na, tad-abhivyañjakatvena tasya sārthakyāt, na hi mathanena vinā dadhni-sarpir araṇau ca vahnir āvirbhaved iti ||11||

sa ca jīvo gurūpasattyā tad-avāptyā hari-bhaktyā ca puruṣārthī bhavati |

yasya deve parā bhaktiḥ yathā deve tathā gurau |

tasyaite kathitā hy arthāḥ prakāśante mahātmanaḥ || [śve.u. 6.23] iti |

ācāryavān puruṣo veda iti | tasya tāvad eva ciraṁ yāvan na vimokṣye’tha sampatsye [chā.u. 6.14.2] iti | śraddhā bhakti-jñāna-yogād avaiti iti | tatas tu taṁ paśyate niṣkalaṁ dhyāyamāna iti ca śruteḥ |

tasmād guruṁ prapadyeta jijñāsuḥ śreya uttamam |

śābde pare ca niṣṇātaṁ brahmaṇy upaśamāśrayam ||

tatra bhāgavatān dharmān śikṣed gurv-ātma-daivataḥ |

amāyayānuvṛttyā yais tuṣyed ātmātma-do hariḥ || [bhā.pu. 11.3.21-22] iti smṛteś ca ||12||

sā ca bhaktiḥ śāstra-jñāna-pūrvikaivānuṣṭheyā | tam eva dhīro vijñāya prajñāṁ prakurvīta brāhmaṇaḥ iti śravaṇāt | te ca jīvā muktāv api harim upāsate | etat sāmagāyann āste—tad viṣṇoḥ paramaṁ padaṁ sadā paśyanti sūrayaḥ iti śravaṇāt ||13||

itthaṁ ca tad-anubhavināṁ tad-dāsatvāt tad-rūpa-guṇa-vibhūtīnāṁ lāvaṇya-candrikātva-prasaṅgaḥ | tad itthaṁ vibhutvāṇutvādi mitho viruddha-śāstraika-gamya-nitya-guṇa-yogād īśvara-jīvayor bhedaḥ sārvadikaḥ siddhaḥ ||14||

nanu kim idam apūrvam ucyate ? īśād anyo jīva iti “tvaṁ vā aham asmi bhagavo devate tad yo’haṁ so’sau so’haṁ tat tvam asi” iti vyavahāra-daśāyām | yatra tv asya sarvam ātmaivābhūt tat kena kaṁ paśyed iti mokṣa-daśāyāṁ ca tayo abheda-śravaṇāt | bhedasyāvastutvād atadgrāhī nindyate—yad eveha tad amutra yad amutra tad anv iha mṛtyoḥ sa mṛtyum āpnoti ya iha nāneva paśyati, yadā hy evaiṣa udaram antaraṁ kurute atha tasya bhayaṁ bhavati ity ādi śrutau ||15||

naitac caturasraṁ—

dvā suparṇā sayujā sakhāyā

samānaṁ vṛkṣaṁ pariṣasvajāte |

tayor anyaḥ pippalaṁ svādv atty

anaśnann anyo abhicākaśīti || [śve.u. 4.6] iti pūrvasyām |

yathodakaṁ śuddhe śuddham āsiktaṁ tādṛg eva bhavati |

evaṁ muner vijānata ātmā bhavati gautama || [ka.u. 2.1.15] iti |

nirañjanaḥ paramaṁ sāmyam upaiti iti parasyāṁ ca tayor bheda-śravaṇāt ||16||

bhagavatā ca muktau bhedaḥ smaryate—

idaṁ jñānam upāśritya mama sādharmyam āgatāḥ |

sarge’pi nopajāyante pralaye na vyathanti ca || [gītā 14.2] ity ādau |

itthaṁ ca, brahmaiva san brahmāpnoti ity ādau brahma-sadṛśaḥ sann ity evārthaḥ sughaṭas tatraiva śabdasya sādṛśyād eva itarathā brahma-bhāvottaro brahmāpyayo viruddhaḥ syāt | yad eveha ity ādau brahmāvirbhāveṣu bhedāgrāhī nindyate | yadā hy evety ādau brahmaṇi kapaṭaṁ pratisidhyate iti na kāpi kṣatiḥ ||17||

evaṁ sati, tvaṁ vā aham asmi ity ādau tayor abhedaḥ pratītiḥ | sa khalu tavāyatta-vṛttikatvād vāg-ādeḥ prāṇa-rūpatayā paṭhyate chāndogye—na vai vāco na cakṣūṁṣi na śrotrāṇi na manāṁsīty ācakṣate prāṇā ity evācakṣate prāṇo hy evaitāni sarvāṇi bhavati [chā.u. 5.1.15] iti |

yo yad vyāpyaḥ sa tad-rūpaḥ smaryate vaiṣṇave[[1]](#footnote-2)—

yo’yaṁ tavāgato deva samīpaṁ devatā-gaṇaḥ |

sa tvam eva jagat-sraṣṭā yataḥ sarva-gato bhavān || iti |

gītāsu ca—sarvaṁ samāpnoṣi tato’si sarvaḥ iti | yatra tv asyety atra tu muktasya jīvasya vigrahendriyādikaṁ sarvaṁ bhagavat-saṅkalpād eva bhavatīty ucyate | anyathā sarvam ity etad vyākupyeta ||18||

yat tu vadanti, tvaṁ vā ity ādau jahad-ajahat-svārtha-lakṣaṇayā vibhutvāṇutvādīn guṇān hitvā caitanya-mātraṁ lakṣaṇīyam iti, tan mandam | nitya-guṇānāṁ vāṅ-mātreṇa hānāsambhavāt sarva-śabdāvācye lakṣaṇāyā ayogāc ca | tad avācyaṁ khalu tvayā brahmābhyupagamyate ||19||

nanu, yato vāco nivartante aprāpya manasā saha ity ādi śrutir eva brahmaṇas tathātvam āha—maivam etat | kṛtsnāvācyatāyās tatrābhidhānāt | yad uktaṁ śrī-bhāgavat—kārtsnyena nājo’py abhidhātum īśaḥ [bhā.pu. 12.4.39] iti | anyathā, sarve vedā yat padam āmananti iti śrutiḥ, sarvaiś ca vedair aham eva vedyaḥ iti smṛtiś ca vyākupyeta | tatraiva vākye yata iti aprāpyeti ca virudhyeta ||20||

yt tv avidyāvacchinnam avidyā pratibimbite vā brahmaiva jīvaḥ |

ākāśam ekaṁ hi yathā ghaṭādiṣu pṛthak pṛthak bhavet |

tathātmaiko hy anekastho jalādhāreṣv ivāṁśumān ||

tad-vijñānenāvidyā-vināśe tu tad advaitaṁ siddhaṁ ghaṭādy-upādhi-nāśe saty ākāśādy-advaitavad iti vadanti | tad asat | jaḍīyāvidyayā caitanya-rāśeś chedāyogāt nīrūpasya vibhoḥ pratibimbāyogā ca | anyathā vāyu-dig-ādes tad-āpattiḥ | ākāśa-stha-jyotir aṁśasya nu tat tayā pratyayo bhrama eveti tattva-vidaḥ śrutis tv anuvādinīty āhuḥ ||21||

yat tu vadanti advitīye śuddha-caitanya-tad-ajñānāj jīveśvarābhāvādhyāsaḥ nabha-svarūpāparijñānāt tatra yathā nīlimādhyasyate taj-jñānena tasminn adhyastasya tasya vinivṛttau tu śuddhaṁ tad avaśiṣyate iti ||22||

tad idaṁ rabhasābhidhānam eva | aviṣaye tasminn adhyāsāyogāt, nabhaso jñāna-viṣayatvāt tatra nīlimādhyasaḥ sambhavī | na ca tadvat śuddha-caitanya-jñāna-viṣayo bhavatāṁ tasmād yat kiñcid etat | kiṁ ca, kīdṛśaṁ jñānaṁ nivartakam iṣyate, śuddha-caitanyaṁ vṛtti-rūpaṁ vā | nādyaḥ, tasya nityatvena nityam adhyasta-nivṛtti-prasaṅgāt | nāpi vṛtti-rūpam, tasya satyatve dvaitāpatteḥ, mithyātve katham adhyasta-nivartakatā | satyasya hi śukty-ādi-jñānasya rajatādy-adhyastasya nivartakatā dṛṣṭā ||23||

yat tu phalavaty ajñāte’rthe śāstra-tātparya-vīkṣaṇāt tādṛśa-bhedas tat-tātparya-gocaraḥ | vaiphalyān jñātatvāc ca bhedas tad-gocaro na syāt, kintv anuvāda eva saḥ | adbhyo vā eṣa prātar udeti āpaḥ sāyaṁ praviśatītivad iti tan mandam |

pṛthag ātmānaṁ preritāraṁ ca matvā

juṣṭas tatas tenāmṛtatvam eti |

juṣṭaṁ yadā paśyaty anyam īśaṁ

asya mahimānam eti vīta-śokaḥ || ity ādau |

tatra phala-śravaṇāt, viruddha-dharma-vicchinna-pratiyogitayāloke tasyājñātatvāc ca | te ca dharmāḥ vibhutvāṇutvādayaḥ, śāstraika-gamyā bhavanti | abhedas tv aphalas tatra phalānaṅgīkārāt ajñātaṁ ca nara-śṛṅgavad asattvād eva | abheda-bodhikāḥ śrutayas tu tad-āyatta-vṛttikatva-tad-vyāpyatvābhyāṁ saṁgamitā eva ||24||

kiṁ cābhedo brahmetaraḥ brahmātmako vā ? nādyaḥ, abheda-hānāt | tad-itarasya mithyātvena śrutīnām atattvāvedakatvāpatteś ca satatā ca | bhedasya mitho viruddhayor anyatara-niṣedhasyānyatara-vidhi-vyāptatvāc ca | sa cāntyaḥ, brahmaṇaḥ sva-prakāśatayā nitya-siddha-śrutīnāṁ siddha-sādhanatāpatteś ca |

api ca nābhedasyopadeśaḥ siddhyati, upadeṣṭur anirṇayāt | yathā, tad-upadeṣṭā tattvajño na vā ? ādye’dvitīyam ātmānaṁ vijānataḥ tasya nopadeśya bheda-dṛṣṭir iti | na taṁ prati upadeśaḥ sambhavet | antye’py ajñatvāt nātma-jñānopadeṣṭṛtvam ||26||

yathādhigatābhedasya tasya bādhitānuvṛtti-rūpam idaṁ bheda-darśanaṁ marīcikā-vāri-buddhi-vadato nopadeśānupapattir iti cet, mandam, dṛṣṭānta-virodhāt | tad-buddhir hi bādhitānuvartamānāpi na vāryā-haraṇe pravartayed evam abheda-jñāna-bādhitā bheda-dṛṣṭir anuvartamānāpi mithyārtha-viṣayatva-niścayān nopadeśe pravartayed iti viṣaya-nidarśanam ||27||

yat tu śuddhe caitanye ajñānena kalpitam idaṁ viśvaṁ taj-jñānena bādhyate | rajju-bhujaṅgavat tenādvaitaṁ siddham eveti vadanti, tad api niravadhānam eva, kṣodākṣamatvāt | tathā hi, kvedam ajñānaṁ brahmaṇi jīve vā ? na prathamaḥ, sva-prakāśa-caitanye tasmiṁs tad-yogāsambhavāt turīyatva-hānāc ca | na dvitīyaḥ, kalpanāt pūrvaṁ jīva bhāvāsiddheḥ ||28||

athājñānaṁ satyaṁ na vā ? nādyaḥ anivṛtti-prasaṅgāt | nāpy antyaḥ, pratīti-virahāt | na ca sad-asad-vilakṣaṇatvādiṣṭa-siddhiḥ | tādṛśe pramāṇābhāvāt | ghaṭādīnāṁ sattvaṁ kha-puṣpādīnām asattvam, ghaṭādīnām evaṁ deśa-kāla-vyavasthayā sad-asattvam iti prakāra-trayataḥ syaivānubhavān nāto’nyat sad-asad-vilakṣaṇam anirvacanīyam ajñānaṁ svīkartuṁ śakyam, yat kiñcid etat ||29||

tasmāt parākhyā śaktimatā bhagavatā nirmittena, pradhānādi śaktimatā ca tenopādānena siddham idaṁ jagat pāramārthikam eva | so’kāmayata bahu syāṁ prajayeya, sa tapo’tapyata, sa tapas taptvā idaṁ sarvam asṛjat, yad idaṁ kiñcit, kavir manīṣī paribhūḥ svayaṁbhūḥ yāthātathyato’rthān vyadadhāt śāśvatībhyaḥ samābhyaḥ, tad ātmānaṁ svayam akuruta ity ādi śravaṇāt |

tad etad akṣaraṁ nityaṁ jagan muni-varākhilam |

āvirbhāva-tirobhāva-janma-nāśa-vikalpavat || [vi.pu. 1.22.60] iti vaiṣṇavāt |

brahma satyaṁ tapaḥ satyaṁ satyaṁ caiva prajāpatiḥ |

satyāj jātāni bhūtāni satyaṁ bhūta-mayaṁ jagat || iti mahābhāratāc ca |

ekam evādvitīyaṁ brahma ity atrāpi vana-līna-vihaṅgādi-nyāyena tad api jagat satyaṁ siddham | bhrama-vādas tu sarvathānupapannaḥ | so’kāmayata ity-ādi-śruti-vyākopāt ||30||

kiṁ ca, kva kasyāyaṁ bhramaḥ śuddha-caitanye jīvasyeti cen, na, tasyāpratyakṣatvāt | adhyārope hy adhiṣṭhāna-sākṣātkāras tantram | na ca śuddha-caitanyaṁ sasmin jagad-rūpeṇa paśyati | tasya nitya-siddha-svarūpa-jñānatvāt |

kiṁ ca, sādṛśyāvalambī bhramo’numīyate, sthāṇuḥ pumān ity ādau | tathā ca, bhrama-viṣayāj jagato’nyat pāramārthikaṁ siddham | asti hi śukti-rajatād anyat pāramārthikaṁ haṭṭa-sthaṁ tad ity anupapannas tad-vādaḥ | tasmād īśvarād anyas tadvan nitya-cetanas tad-dāso jīvo bhavatīti siddham ||31||

iti vedānta-syamantake jīva-tattva-nirṇayas tṛtīyaḥ kiraṇaḥ

—o)0(o—

(4)

### caturthaḥ kiraṇaḥ

## prakṛti-tattva-nirṇayaḥ

atha prakṛti-tattvaṁ nirṇīyate | sattvādi-guṇa-trayāśrayo dravyaṁ prakṛtir nityā ca sā |

gaur anādy-antavatī sā janitrī bhūta-bhāvinī |

sitāsitā ca raktā ca sarva-kāma-dughā vibhoḥ || ity ādi |

triguṇaṁ taj jagad-yonir anādi-prabhavāpyayam |

acetanāparārthā ca nityā satata-vikriyā |

triguṇaṁ karmiṇāṁ kṣetraṁ prakṛte rūpam ucyate || iti smaraṇāc ca |

tatra prakāśādi-hetur guṇaḥ sattvam | rāga-duḥkhādi-hetuḥ rajaḥ | pramādālasyādi-hetus tu tamaḥ | eṣāṁ sāmye pralayaḥ, eka-dehasya kapha-vāta-pitta-sāmye mṛtyur iva | aṅgāṅgi-bhāvena vaiṣamye tu mahad-ādi-sarge tu virūpaḥ | sa iti satata-vikriyety uktam | prakṛter asyāḥ prathama-pariṇāmo nātmany adhyavasāya-hetuḥ | sa ca trividhaḥ—sāttviko rājasaś caiva tāmasaś ca tridhā mahān iti vaiṣṇavāc ca ||2||

tasmin vikāra-viśeṣo’haṅkāraḥ | ātmani dehāhaṁ-bhāva-hetur iti | sa ca sāttviko rājasas tāmasaś ceti trividhaḥ | kramād vaikārika-taijasa-guṇa-bhūtādi-śabdaiś cābhidhīyate | madhyamas tu dvayoḥ pravartakatayā sahakārīty āhuḥ | sāttvikād ahaṅkārād indriyādhiṣṭhātrī devatā manaś ca | rājasād bāhyendriyiyāṇi daśa | tāmasāt tu tan-mātra-dvārākāśādīni pañceti evam evoktam ekādaśe—

tato vikurvato jāto yo’haṅkāro vimohanaḥ |

vaikārikas taijasaś ca tāmasaś cety ahaṁ tri-vṛt ||

tan-mātrendriya-manasāṁ kāraṇaṁ cid-acin-mayaḥ |

arthas tan-mātrikāj jajñe tāmasād indriyāṇi ca ||

taijasād devatā āsann ekādaśa ca vaikṛtāt |

mayā sañcoditā bhāvāḥ sarve saṁhatya-kāriṇaḥ | [bhā.pu. 11.24.6-9]

tāmasād arthaḥ pañca-bhūta-lakṣaṇaḥ | taijasād indriyāṇi daśa | vaikṛtād ekādaśa devatā āsan manaś cety arthaḥ | tṛtīye ca—

­mahat-tattvād vikurvāṇād bhagavad-vīrya-sambhavāt |

kriyā-śaktir ahaṅkāras tri-vidhaḥ samapadyata ||

vaikārikas taijasaś ca tāmasaś ca yato bhavaḥ |

manasaś cendriyāṇāṁ ca bhūtānāṁ mahatām api || [bhā.pu. 3.326.23-24]

manasaś ceti cād devatānāṁ ceti bodhyaṁ kramād iti ca ||3||

ayam atra niṣkarṣaḥ | dvividhaṁ khalv indriyam—antar-indriyaṁ bahir-indriyaṁ ceti | tatrāntar-indriyaṁ manaḥ sāttvikāhaṅkāropādanakaṁ dravyaṁ saṅkalpa-vikalpa-hetur hṛt-pradeśa-vṛttiḥ | tad eva kvacid adhyavasāyābhimāna-cintā-rūpa-kārya-bhedād buddhy-ahaṅkāra-citta-saṁjñāṁ dhatte | idaṁ mano viṣaya-saṁsarge bandha-hetuḥ |

mana eva manuṣyāṇāṁ kāraṇaṁ bandha-mokṣayoḥ |

aśuddhaṁ kāma-saṅkalpaṁ śuddhaṁ kāma-vivarjitam || [brahma-bindu 2] iti śruteḥ |

tad itthaṁ smṛtyādi-karaṇam indriyaṁ manaḥ siddham ||4||

rājasāhaṅkāropādānakaṁ dravyaṁ bahir-indriyam | tac ca dvividhaṁ—jñānendriya-karmendriya-bhedāt | tatrādyaṁ pañca-vidhaṁ—śrotra-tvak-cakṣū-rasana-ghrāṇa-bhedāt | tatra śabda-mātra-grāhakam indriyaṁ śrotraṁ manuṣyādīnāṁ karṇa-śaṣkuly-avacchinna-pradeśa-vṛttiḥ, sarpāṇāṁ tu cakṣur-vṛttiḥ | sparśa-mātra-grāhakam indriyaṁ tvak sarva-śarīra-vṛttiḥ | nakha-keśādau prāṇa-mātra-tāratamyāt sparśānupalabdhiḥ | rūpa-mātra-grāhakam indriyaṁ cakṣuḥ kṛṣṇa-tārāgra-vṛttiḥ rasa-mātra-grāhakam indriyaṁ rasanaṁ jihvāgra-vṛttiḥ | gandha-mātra-grāhakam indriyaṁ ghrāṇaṁ nāsāgra-vṛttiḥ ||5||

śrotrādīnāṁ pañcānām ākāśādīni pañca-kremeṇāpyāyakāni bhavantīti | bhautikatvam eṣām upacaryate | evaṁ manaḥ prāṇa-vācāṁ ca kramāt pṛthivy-ap-tejobhir āpyāyanāt tat-tan-mayatvam | śrutiś ca—anna-mayaṁ hi saumya manaḥ āpo-mayaḥ prāṇa-tejo-mayī vāg iti ||6||

antyam api pañca-vidhaṁ vāk-pāṇi-pāda-pāyūpastha-bhedāt | tatra varṇoccāraṇa-hetur indriyaṁ vāk hṛt-kaṇṭhādi-vṛttiḥ śiras tathā | yad uktaṁ—

aṣṭau sthānāni varṇānām uraḥ kaṇṭhaḥ śiras tathā |

jihvā-mūlaṁ ca dantāś ca nāsikauṣṭhau ca tālu ca || iti veda-bhāṣye |

gavādiṣv aṣṭābhāvāt tad-abhāvaḥ | śilpādi-hetur indriyaṁ pāṇiḥ, manuṣyādīnām aṅgulyādi-vṛttiḥ | hasty-ādīnāṁ tu nāsikāgrādi-vṛttiḥ | sañcāra-hetur indriyaṁ pādaḥ, manuṣyādi-vṛttiḥ, uraga-vihaṅgādīnām uraḥ pakṣādi-vṛttiḥ | malādi-tyāga-hetur indriyaṁ pāyus tad-avayava-vṛttiḥ | ānanda-viśeṣa-hetur indriyam upasthaḥ, sa ca mehanādi-vṛttir iti ||7||

sāttvikāhaṅkārād indriyādhiṣṭhātryaś candrādayaś caturdaśa devatā bhavanti | teṣu candra-caturmukha-śaṅkarācyutaiḥ kramāt pravartitāni mano-buddhy-ahaṅkāra-cittāni saṅkalpādhyavasāyābhimāna-cintā pravartayanti | dig-vātārka-varuṇāśvibhiḥ kramāt pravartitāni śrotratvak-cakṣu-rasana-ghrāṇāni śabda-sparśa-rūpa-rasa-gandhān prakāśayanti | agnīndropendra-yama-prajāpatibhiḥ kramāt pravartitā vāk-pāṇi-pāda-pāyūpasthā-vacanādāna-viharaṇotsargānandān anubhāvayantīti ||8||

tāmasāhaṅkārāt tu tanmātrāṇy antarīkṛtya pañca-bhūtāny utpadyante | tāmasāhaṅkāra-bhūta-vargayor āntarālikaḥ pariṇāmas tanmātra-śabda-vācyo’viśeṣa-śabdena ca kathyate | yathā dugdha-dadhnor āntarālikaḥ kalala-pariṇāmas tathaiva draṣṭavyaḥ | bhūta-vargas tu viśeṣa-śabdenoktaḥ | sūkṣmāvasthā tanmātrāṇi sthūlāvasthā tu bhūtānīti ||9||

etāṁ bhūtotpatti-prakriyāṁ bahudhā nirūpayanti | tasmād vā etasmād ātmana ākāśaḥ sambhūta ākāśād vāyur ity-ādi-śruty-artha-cchāyāṁ valambya bhūtād bhūtotpattir eke | tad āhuḥ kiṁ tad āsīd ity ādi subāla-śrutim, tasmād ahaṅkārāt pañca-tanmātrāṇi tebhyo bhūtānīti gopāla-śrutiṁ ca dṛṣṭvā kecid evaṁ vadanti | bhūtāder ahaṅkārāt pañcāpi tanmātrāṇy utpadyante tebhyaḥ kramāt pañca-bhūtānīti | tāṁ tāṁ ca śrutiṁ nibhālya parantv evaṁ varṇayanti | bhūtādeḥ śabda-tanmātraṁ tasmād ākāśaḥ, ākāśāt śabda-sparśa-tanmātraṁ tasmād vāyuḥ, vāyoḥ śabda-sparśa-rūpa-tanmātram, tasmāt tejaḥ, tejasaḥ śabda-sparśa-rūpa-rasa-tanmātram, tasmād āpaḥ, adbhyo śabda-sparśa-rūpa-rasa-gandha-tanmātram, tataḥ pṛthivī ||10||

eṣāṁ pañcānāṁ lakṣaṇāni | sparśavattve sati viśiṣṭa-sparśa-śabdādhārātvam ākāśatvam | viśiṣṭ-sparśavattve sati rūpa-śūnyatvam, anuṣṇā-śīta-sparśavattve sati gandha-śūnyatvaṁ vāyutvam | uṣṇa-sparśavattve bhāsvara-rūpavattvaṁ vā tejastvam, śīta-sparśavattve nirgandhatve sati viśiṣṭa-rasatvaṁ vāptvam | viśiṣṭa-gandhavattvaṁ pṛthivītvam iti ||11||

bhūtānāṁ pañcīkṛtatvāt śabdādīnāṁ sarvatropalambho nāma nānupapannaḥ | pañcīkaraṇaṁ tv itthaṁ bodhyam | sarveśvaro hariḥ pañcāpi bhūtāni sṛṣṭvā tāni pratyekaṁ dvidhā samaṁ vibhajya tayoḥ pañcakayor ekaṁ pratyekaṁ cāturvidhyena samaṁ vibhajya teṣāṁ caturṇāṁ bhāgān sva-sva-sthūla-bhāga-tyāgenānyasmin yojanam iti | yad uktaṁ—

vibhajya divdhā pañca-bhūtāni devas

tad-ardhāni paścād vibhāgāni kṛtyā |

tad anyeṣu mukhyeṣu taṁ taṁ niyuñjan

sa pañcīkṛtiṁ paśyati sma || iti ||12||

ebhyaḥ pañcīkṛtebhyo bhūtebhyaś caturdaśa loka-khacitāny āṇḍāni santīti | teṣu bhūr-bhuvaḥ-svar-mahar-janas-tapaḥ-satyābhidhāḥ sapta-lokā upary upari santi | atala-vitala-sutala-rasātala-talātala-mahātala-pātālākhyāḥ saptatva-bodhaḥ satīti | tebhya eva jarāyujāṇḍaja-svedajodbhijjāni catur-vidhāni śarīrāṇi brahmāṇḍāntarvartināṁ jīvānām utpadyante | teṣu manuṣya-paśv-ādīni jarāyujāni, pakṣi-pannagādīni aṇḍajāni, yūka-maśākādīni svedajāni taru-gulmādīni udbhij-jātānīti ||13||

iha dik pṛthak dravyaṁ na kalpyate, sūrya-parispandanādinā ākāśasyaiva prācyādi-rūpatā-siddheḥ | dik sṛṣṭis tv antarkṣādi-sṛṣṭivat sidhyati ||14||

prāṇo na pṛthak tattvam | avasthāntarāpannasya vāyor eva tattvena siddheḥ | sa pañca-vidhaḥ prāṇāpāna-samānodāna-vyāna-bhedāt | mahad-ādīni pṛthivy-antāni tattvāni samaṣṭis teṣv eka-deśopādānena kriyamāṇāni kāryāṇi tu vyaṣṭir ucyate ||15||

apare tu aṣṭau prakṛtayaḥ ṣoḍaśa-vikārā iti | śruty-anusāreṇa bhūtādeḥ śabda-tanmātraṁ tasmād ākāśaḥ, sparśa-tanmātraṁ cotpadyate, sparśa-tanmātrād vāyuḥ rūpa-tanmātraṁ ca, rūpa-tanmātrāt tejo, rasa-tanmātraṁ ca, rasa-tanmātrād āpo-gandha-tanmātraṁ ca, sahaivotpadyate, gandha-tanmātrād bhūmir iti varṇayanti | eṣv ākāśādiṣu pañcasu śabda-sparśa-rūpa-rasa-gandhāḥ | pañca-guṇā yathottaram ekaikādhikyena vyajyante |

tatrākāśe śabda ekaḥ | vāyau śabda-sparśau dvau | tejasi rūpāntās trayaḥ | apsu rasāntāś catvāraḥ | pṛthivyāṁ tu gandhās tāḥ pañceti | iha tanmātrāṇāṁ viṣayāṇāṁ samāna-nāmatva-śravaṇād abhedo na śakyaḥ | pūrveṣāṁ bhūta-kāraṇatvena pareṣāṁ bhūta-dharmatvena bhedāt | tad itthaṁ prakṛti-mahad-ahaṅkāraikādaśendriya-tanmātra-pañcakaṁ pañca-bhūta-bhedena caturviṁśati-tattvāni varṇitāni ||16||

eṣu prakṛty-ādi-trikaṁ bhūta-pañcakaṁ ca sthūla-dehasyopādānam | indriyāṇi tu bhūṣaṇārpita-ratnānīva tad ākramya tiṣṭhanti | pañca-tanmātrāṇy ekādeśendriyāṇi prāṇaś ca sūkṣma-dehasyopādānam iti vyākhyātāraḥ ||17||

śarīratvaṁ hi cetanaṁ prati niyamenādheyatvaṁ vidheyatvaṁ śeṣatvaṁ ca | bhogāyatanaṁ ceṣṭāśrayo vā śarīram ity ādi lakṣaṇaṁ tu duṣṭa-patnī śarīrādāv ativyāpteḥ | iha prakṛty-āder utpadyamānaṁ mahad-ādi na dravyāntaram | na hi mṛt-piṇḍād utpadyamānaṁ ghaṭādikam arthāntaram upalabhyate kiṁ tv avasthāntaram eva tatrotpadyate, tāvataiva nāma saṅkhyā vyavahārādi-bheda-siddhiḥ | nānyathā senāvanarāśyādi-vyavahāraḥ sidhyet | tasmād ekasmin dravye kāraṇa-kārye dve avasthe te ca mitho bhinne dravyatva-bhinne bhavataḥ | tantu-paṭātmakaṁ mitho bhinnaṁ dravyam iti tārkikā manyante, tan na | anupalambhād unmāna-dvaiguṇyāpatteś ca | bhedābhedam iti sāṅkhyāḥ prāhuḥ | tan na, virodhāt | tasmād abhinnam eva kāraṇāt kāryam iti ||18||

iti vedānta-syamantake prakṛti-tattvaṁ caturthaḥ kiraṇaḥ

—o)0(o—

(5)

### pañcamaḥ kiraṇaḥ

## kāla-tattva-nirṇayaḥ

atha kāla-tattva-nirūpaṇam | traiguṇyo śūnyo jaḍo dravya-viśeṣaḥ kālaḥ | sa hi bhūta-bhaviṣyad-vartamāna-yugapac-cira-kṣiprādi-vyavahārasya sarga-pralayayoś ca hetuḥ kṣaṇādi-parārdhāntaś cakravat-parivartamāno varṇayate | tat siddhis tu jñaḥ kāla-kālo guṇī sarvavid yaḥ |

yo’yaṁ kālas tasya te’vyakta-bandho

ceṣṭām āhuś ceṣṭate yena viśvam |

nimeṣādir vatsarānto mahīyāṁs

taṁ tveśānaṁ kṣema-dhāma prapadye || [bhā.pu. 10.3.26]

kāla-cakraṁ jagac-cakram ity-ādi-śrutiḥ smṛtiś ca | nityo vibhuś caiṣaḥ sad eva saumyedam agra āsīd ity ādiṣu sargāt prāg api tasya sattvāvagamāt | sarvatra kāryopalambhāc ca | yad uktaṁ—na so’sti pratyayo loke yatra kālo na bhāsate iti |

sarvaṁ niyāmako’py ayaṁ paramātmānā niyamyo bhavati | jñaḥ kāla iti śravaṇāt tasya ceṣṭātva-smaraṇāc ca | atas tan nitya-vibhūtau nāsya prabhāvaḥ | na yatra kālo jagatāṁ paraḥ prabhuḥ, kuto’nu devā jagato ca īśire [bhā.pu. 2.2.17] ity ādi smṛteḥ ||1||

iti vedānta-syamantake kāla-tattvaṁ pañcamaḥ kiraṇaḥ

—o)0(o—

(6)

### ṣaṣṭhaḥ kiraṇaḥ

## karma-tattva-nirṇayaḥ

atha karma nirūpyate |

tac ca kriyā-rūpam | kṛti-sādhyam api kṛti-madanādi-siddham | bījāṅkurādi vadanādi siddham uktam | na karmāvibhāgād iti cen na, anāditvād iti | tat khalv aśubhaṁ śubhaṁ ceti dvi-bhedam | vedena niṣiddha-narakādy-aniṣṭa-sādhanaṁ brāhmaṇa-hananādy aśubham | tena vihitaṁ kāmyādi tu śubham | tatra svargādīṣṭa-sādhanaṁ jyotiṣṭomādi-kāmyam | prakṛte pratyavāya-janakaṁ sandhyopāsanāgni-hotrādi nityam | putra-janmādy-anubandhi-jāteṣṭyādi-naimittikam | durita-kṣaya-karaṁ cāndrāyaṇādi prāyaścittam iti śubhaṁ bahu-vidham | eṣu niṣiddham iva kāmyaṁ ca mumukṣor heyam eva mukti-pratibandh-phalatvāt | nityādikaṁ tu citta-śuddhikaratvāt tenānuṣṭheyam eva ||1||

kiṁ ca, jñānodayāt pūrvaṁ yat sañcitaṁ tat śubham aśubhaṁ ca jñānena vinaśyati | tataḥ paraṁ kriyamāṇaṁ yat na tena vidvān vilipyate | tathā, yad yatheṣīkātula-magnau protaṁ pradrayetaivaṁ hāsya sarva-pāpmānaḥ pradrayante iti | yathā puṣkara-palāśā āpo na śliṣyanta evam evātma-vidi pāpaṁ karma na śliṣyata [chā.u. 4.14.3] iti ca chāndogya-śrutiḥ |

atra sañcita-kriyamāṇayoḥ pāpayor vināśa-viśleṣāv uktau | ubhe u haivaiṣa ete taraty amṛtaḥ sādhv-asādhunī iti bṛhad-āraṇyaka-śrutiḥ[[2]](#footnote-3) | atra tayoḥ pāpa-puṇyayos tau darśitau | ubhe sañcita-kriyamāṇe sādhv-asādhunī puṇya-pāpe eṣa vidvān taraty ullaṅghayati sañcitayor vināśaḥ kriyamāṇayos tv aśleṣa ity arthaḥ ||2||

itthaṁ jñānenaiva vinivṛtta-karma-malas tenaiva hari-padaṁ prāpyākṣaya-sukha-bhāk tatraiva nivasati tataḥ punar na nivartate | brahmavid āpnoti param, tam eva viditvā atimṛtyum eti nānya panthā vidyate’yanāya, so’śnute sarvān kāmān, na sa punar āvartate iti śravaṇāt |

tac cajñānaṁ dvividhaṁ parokṣam aparokṣaṁ ca | parokṣaṁ śabdam, aparokṣaṁ tu vyapdeśyaṁ dṛṣṭam | vijñāna-ghanānanda-ghana-sac-cid-ānandaika-rase bhakti-yoge sa tiṣṭhati iti gopālopaniṣadi | tatra pūrvaṁ paramparayā paraṁ tu sākṣād-brahma-prāpakaṁ bodhyam | kecit tu mahattama-prasaṅga-labdhena śuddha-bhakti-yoga-rūpeṇa śravaṇa-kīrtanādi-karmaṇaiva citta-śuddhiṁ hari-padaṁ ca labhante iti dṛṣṭam |

pibanti ye bhagavata ātmanaḥ satāṁ

kathāmṛtaṁ śravaṇa-puṭeṣu sambhṛtam |

punanti te viṣaya-vidūṣitāśayaṁ

vrajanti tac-caraṇa-saroruhāntikam || [bhā.pu. 2.2.37] ity ādiṣu |

tad itthaṁ tattva-pañcakaṁ vistṛtaṁ śrī-vaiṣṇave coktam etat—

viṣṇoḥ svarūpāt parato hi te’nye

rūpaṁ pradhānaṁ puruṣaś ca vipra |

tasyaiva te’nyena dhṛte viyukte

rūpeṇa yat tat dvija-kāla-saṁjñam || [vi.pu. 1.2.24]

janaiś ca karma-stimitātma-niścayair ity ādinā | tad evam etat pañcaka-vivekī varṇita-sādhana-sampattimān viśuddhaḥ śrī-hari-padam upalabhya tatraiva sarvadā divyati iti ||5||

nityaṁ nivasatu hṛdaye caitanyātmā murārir naḥ |

niravadyo nirvṛttimān gajapatir anukampayā yasya ||

rādhādi-dāmodara-nāma-bibhratā

vipreṇa vedāntamayaḥ syamantakaḥ |

śrī-rādhikāyai vinivedito mayā

tasyāḥ pramodaṁ sa tanotu sarvadā ||

iti vedānta-syamantake karma-tattvaṁ ṣaṣṭhaḥ kiraṇaḥ

1. Not found in Viṣṇu-purāṇa, but credited to it in Paramātma-sandarbha 37 also. [↑](#footnote-ref-2)
2. Up to tarati in Bṛ.ā.u. 4.4.22. [↑](#footnote-ref-3)